**GUVERNUL ROMÂNIEI**

**HOTĂRÂRE**

**privind înscrierea unui imobil în inventarul centralizat al bunurilor din domeniul public al statului și darea acestuia în administrarea Institutului de Medicină Legală Târgu Mureș**

Având în vedere prevederile art. 286 alin. (2), art. 287 lit. a) şi ale art. 297 alin. (1) lit. a) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare,

în temeiul art. 108 din Constituţia României, republicată, al art. 288, art. 293 alin. (5) şi al art. 299 din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, şi al art. 867 din Legea nr. 287/2009 privind Codul civil, republicată, cu modificările şi completările ulterioare,

**Guvernul României adoptă prezenta hotărâre.**

**Art. 1.** – (1) Se aprobă înscrierea în inventarul centralizat al bunurilor din domeniul public al statului și darea în administrarea Institutului de Medicină Legală Târgu Mureșa unui imobil trecut în domeniul public al statului prin Hotărârea Consiliului Județean Mureș nr. 172/2024, având datele de identificare prevăzute în anexa care face parte integrantă din prezenta hotărâre.

 (2) Imobilul prevăzut la alin. (1) se declară bun de interes public național.

**Art. 2.** Imobilul prevăzut la art. 1 se va prelua în scopul edificării unei construcții pentru desfășurarea activității Institutului de Medicină Legală Târgu Mureș.

**Art. 3.** Predarea-preluarea imobilului prevăzut la art. 1 se face în termen de 30 de zile de la data intrării în vigoare a prezentei hotărâri, pe bază de protocol încheiat între părţile interesate.

**Art. 4.** Ministerul Sănătăţii, împreună cu Ministerul Finanţelor, va opera modificările în Anexa nr. 15 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

**PRIM-MINISTRU**

**ION - MARCEL CIOLACU**